КъБР-м и Iэтащхьэ КIуэкIуэ Юрийрэ УФ-м и Пенсэ фондым и Правленэм и УнафэщI Дроздов Антонрэ тепсэлъыхьащ республикэм щыпсэухэм социальнэу защIэгъэкъуэным теухуа Iуэхухэм
Дыгъуасэ Правительствэм и Унэм лэжьыгъэ IуэхукIэ щызэIущIащ КъБР-м и Iэтащхьэ КIуэкIуэ Юрийрэ Урысей Федерацэм и Пенсэ фондым и Правленэм и УнафэщI Дроздов Антонрэ.
Щызэпсалъэм зэпкърыхауэ и гугъу ящIащ цIыху-хэм социальнэу защIэгъэкъуэным, республикэм щыпсэухэм къэралыр къазэрыдэIэпыкъу Iэмалхэм хэгъэхъуэным, 2017 гъэм пенсэхэр индексацэ щIыным пыщIа Iуэхухэм.
Фондым и программэ хэхахэм цIыхухэм къаритыну ефIэкIыныгъэхэр зыхуэдэр ягурыгъэIуэным, анэ мылъкур къэгъэсэбэпыным (абы сабий ныкъуэды-къуэхэр гъащIэм хэгъэзэгъэным, я узыншагъэр егъэфIэкIуэным пыщIа Iэмалхэри хэту) хуэунэтIа лэжьыгъэр щIэгъэхуэбжьэн хуейуэ жэрдэм къыхалъхьащ. Мы гъэм унагъуэ сертификатхэм япэкIуэу зэ тыгъуэу ят ахъшэм сом мин 25-м нэсу хагъэхъуащ. Ар къыIахын папщIэ Пенсэ фондым и щIыналъэ къудамэхэм зыхуагъазэ хъунущ щэкIуэгъуэм и 30-м нэхърэ мынэхъ кIасэу.
Дроздов Антон жиIащ бюджет IэнатIэм хиубыдэ IуэхущIапIэхэм Пенсэ фондым ягъэхьын хуей ахъшэмкIэ щIыхуэ зытемылъ щIыналъэхэм Къэбэрдей-Балъкъэ-рыр зэращыщыр икIи къыхигъэщащ а Iуэхум щызэтеу- ва хабзэфIым тетын зэрыхуейр.
КIуэкIуэ Юрий Урысейм и Пенсэ фондым и Правленэм и УнафэщIым фIыщIэ хуищIащ республикэм зэпымыууэ гулъытэ къызэрыхуащIым папщIэ икIи Къэбэрдей- Балъкъэрым щыпсэухэм я сэбэп зыхэлъхэр пхыгъэкIынымкIэ дяпэкIи зэдэлэжьэну зэрыщыгугъыр къыхигъэщащ.
КъБР-м и Iэтащхьэмрэ Правительствэмрэ я пресс-IуэхущIапIэ.
